[image: A logo with a symbol

Description automatically generated]
	

בנק ישראל
דוברות והסברה כלכלית

הודעה לעיתונות:
בנק ישראל מברך על השלמת החקיקה להקמת מאגר נתוני אשראי עסקי
בנק ישראל מברך על השלמת החקיקה להקמת מאגר נתוני אשראי לעסקים קטנים ובינוניים. זהו צעד נוסף משמעותי לחיזוק התחרות בשוק האשראי העסקי, שנועד לשפר את הנגישות למימון ולהגביר את היעילות בהקצאת אשראי במשק.
המאגר העסקי מצטרף למערכת נתוני האשראי הקמעונאי שהוקמה בשנת 2019, ושתרמה משמעותית לחיזוק התחרות והתאמת תנאי האשראי לפרופיל הלקוח, להפחתת פרמיית הלקוח השבוי, ולשיפור הנגישות של משקי הבית לאשראי. המאגר העסקי יתרום לצמצום פערי המידע שבין העסקים הקטנים והבינוניים לבין ספקי האשראי, יגביר את התחרות בשוק האשראי לעסקים אלו ותשפר את הנגישות שלהם לאשראי. הרחבת שיתוף המידע גם למגזר העסקי, צפויה לאפשר הערכת סיכונים מדויקת יותר, להקל על כניסת שחקנים חדשים לשוק ולהוזיל את עלויות המימון לעסקים.
צעד זה מצטרף לשורת צעדים תשתיתיים שמקדם בנק ישראל להסרת חסמים במערכת הפיננסית, שיתרמו לקידום התחרות ולהגדלת הרווחה של הלקוחות. בנק ישראל ימשיך לקדם יוזמות נוספות שנועדו לחזק את הסקטור העסקי, להרחיב את הנגישות למימון ולתמוך בצמיחתה של הכלכלה הישראלית.

נגיד בנק ישראל, פרופ' אמיר ירון:  "הקמת מאגר נתוני אשראי לעסקים קטנים ובינוניים היא מהלך מבני משמעותי לחיזוק התחרות ולהרחבת הנגישות למימון לעסקים. הרחבת שיתוף המידע צפויה להקל על כניסת שחקנים חדשים לתחום ולהוזיל את האשראי לעסקים, זאת בדומה להשפעה החיובית שכבר נרשמה במגזר משקי הבית. המאגר העסקי ותוצריו ישפיעו עד מהרה על המשק כולו."
מנכ"ל בנק ישראל, מר יורם כהן: "השלמת החקיקה היא אבן דרך חשובה בהרחבת תשתיות המידע הפיננסי בישראל. הניסיון שנצבר ממערכת נתוני האשראי הוכיח שצמצום פערי מידע מאפשר קבלת החלטות אשראי מושכלות יותר ושתומכות בהתפתחות שוק פיננסי חדשני ומגוון. המאגר החדש יסייע בשיפור הערכת הסיכון של עסקים קטנים ובינוניים ויתרום לפיתוח מקורות מימון נוספים עבורם, לטובת צמיחת המשק כולו".
הממונה על שיתוף בנתוני אשראי, רו"ח אייל חדד:  "השלמת החקיקה מסמנת מעבר משלב התכנון לשלב המימוש של תשתית לאומית חדשה לשיתוף מידע פיננסי במגזר העסקי. בהמשך להצלחת מערכת נתוני האשראי למשקי בית, אנו מקדמים כעת מהלך משלים למגזר העסקי. הרחבת שיתוף המידע תאפשר שוק אשראי מתקדם ושקוף יותר, תוך יצירת תנאים שיאפשרו לעסקים לצמוח ולהתפתח".

